CELEX: 62007TN0276
Language: sl
Date: 2007-07-23 00:00:00
Title: Zadeva T-276/07: Tožba, vložena 23. julija 2007 – Martin proti Parlamentu

8.9.2007   
            
            
               SL
            
            
               Uradni list Evropske unije
            
            
               C 211/55
            
         Tožba, vložena 23. julija 2007 – Martin proti Parlamentu
   (Zadeva T-276/07)
   (2007/C 211/102)
   Jezik postopka: francoščina
   Stranki
   
      Tožeča stranka: Hans-Peter Martin (Dunaj, Avstrija) (zastopnik: É. Boigelot, odvetnik)
   
      Tožena stranka: Evropski parlament
   Predlogi tožeče stranke
   
               —
            
            
               Za nično naj se razglasi odločba z dne 10. maja 2007, ki jo je sprejel Generalni sekretar Evropskega parlamenta in ki je bila vročena 14. maja 2007, ter s katero je bilo odločeno, da je bil tožeči stranki določen znesek plačan neupravičeno in da je treba ta znesek v skladu s členom 27(3) Pravilnika o povračilu in nadomestilu stroškov poslancev Evropskega parlamenta izterjati od tožeče stranke;
            
         
               —
            
            
               v delu, v katerem je potrebno, naj se razglasi za nično odločba generalnega direktorja Generalnega direktorata za finance z dne 13. junija 2007 za izvajanje zgoraj navedene odločbe z dne 10. maja 2007, s katero je bila tožeča stranka pozvana, da plača zgoraj navedene zneske ali da v tridesetih dneh od te odločbe predloži pisni načrt poravnave, ki ga sprejme Parlament;
            
         
               —
            
            
               v delu, v katerem in če je to potrebno, naj se za nične razglasijo vse odločbe za izvajanje prej navedene odločbe, ki so bile izdane med postopkom;
            
         
               —
            
            
               v vsakem primeru naj se toženi stranki naloži plačilo stroškov postopka.
            
         Tožbeni razlogi in bistvene trditve
   Po preiskavi v zvezi z nadomestili, ki jih je sekretariat izplačal tožeči stranki kot poslancu Evropskega parlamenta, je OLAF sestavil poročilo, v katerem je ugotovil določene nepravilnosti. Generalni sekretar je na podlagi tega poročila sprejel izpodbijano odločbo z dne 10. maja 2007, s katero je odločil, da mora tožeča stranka zneske, ki so ji bili neupravičeno izplačani, vrniti na podlagi člena 27(3) Pravilnika o povračilu in nadomestilu stroškov poslancev Evropskega parlamenta.
   V utemeljitev svoje tožbe tožeča stranka navaja štiri tožbene razloge.
   Prvi je nepravilna in nenatančna uporaba Pravilnika o povračilu in nadomestilu stroškov poslancev Evropskega parlamenta, zlasti členov 14 in 27(3).
   Drugi tožbeni razlog je napaka pri presoji v zvezi z upoštevnostjo dokazov, ki jih je predložila tožeča stranka.
   Poleg tega se tožeča stranka sklicuje še na tožbeni razlog kršitve Uredbe Sveta št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (1), ter kršitev načel sorazmernosti in nediskriminacije.
   Nazadnje tožeča stranka navaja še tožbeni razlog kršitve načela kontradiktornosti in pravic obrambe.
   
      (1)  UL L 248, str. 1.